**Manje je više**

**(Laička kolumnica [210])**

**U adventu smirenost**

Za razliku od kalendarske Nove godine crkvenu (liturgijsku) novu godinu posebno ne dočekujemo. Ne označavamo je velikim početnim slovom. Ona u našu svakodnevicu stiže prve nedjelje *došašća*. A ono je, suprotno preko svake mjere turistički i trgovački izrabljivanom *adventu*, tiho doba kad dani bivaju kraći, a *jesen* tmurnim kišovitim ugođajem priprema sumornu prirodu za *zimu*.

Blagoslovljeni adventski dani hrane svoje prigušeno svečano ozračje nedovoljno posviještenom potrebom ljudskoga bića da se na razmeđi jeseni i zime *duhovno* pročisti, oplemeni i *obnovi*, kako bi u božićnom vremenu bilo spravno primiti i u sve udove, organe i skrovite zakutke bogozovne nutrine utkati preobrazbenu *radost* Isukrstova *rođenja* u nama.

Temeljni preduvjet da došašće uzmogne biti ono čega smo u svako doba neizmjerno potrebiti nedvojbeno je *smirenost*. Ovonedjeljna evanđeoska perikopa (Mt, 24, 37-44) potiče nas na *bdijenje*, na budnost duha što ne iziskuje nikakvu nervoznu napetost, omogućujući, štoviše, tijelu i duši da se opuste i smire, da svjesno iskorače iz užurbane stihijske zahuktalosti te da se, počnu li se od umora sklapati oči, prepuste okrepljujućem snu.

Tom blagotvornom smirenošću odiše antologijska pjesma *smiri se, ti zbunjeni* iz pera produhovljena pjesnika **Nikole Šopa**:

*Kad ročišta bila su prazna, / jer stizati nema se gdje, / jer ne primaš moga bića sklad, / zato me ne vidiš, / prisuću mom ti se naginje sluh, / izgubiti zato me nećeš, / i dok je sluha, dotle će se moja / čuti prisutnost. / Zato sad stižeš na svaki moj sat, / slušaš svaki moj mig / i sve bolje se snalaziš tu, / kada ti otkrivam red, / kada ti šapćem: takni sad to, / sastavi ovaj član, / ne, nemoj dirnuti ono što sad / na prastari uzdah te goni.*

Milosrdni Bože koji dolaziš u slavi, pomozi da smirenošću pospješujemo Tvoje preobrazbeno rođenje u našoj skrovitoj nutrini.

Sead Ivan Muhamedagić